ኢትዮጵያውያን አትሌቶች በቦስተን ማራቶን ድል ቀናቸው﻿
የዓለም አቀፍ አትሌቲክስ ፌዴሬሽኖች ማኅበር (አይኤኤፍ)፣ በወርቅ ደረጃ ከሚመድባቸው ታላላቅ የማራቶን ውድድሮች አንዱ በሆነውና በትናንትናው እለት ለ123ኛ ጊዜ በተካሄደው የቦስተን ማራቶን አራት ኢትዮጵያውያን አትሌቶች ድል ቀንቷቸዋል፡፡ በሴቶች የተሳተፈችው አትሌት ወርቅነሽ ደገፋ ሁለት ሰዓት ከ23 ደቂቃ ከ31 ሰከንድ በመግባት ውድድሩን ማሸነፍ ችላለች። አትሌት ወርቅነሽ ውድድሩ ከተጀመረ ከአምስት ኪሎ ሜትር በኋላ ሌሎቹን ተወዳዳሪዎች ቀድማ በመውጣት ብቻዋን እየመራች ማሸነፏም ተነግሯል። ኬንያዊቷ አትሌት ኤድና ኪፕላጋት ደግሞ ሁለት ሰዓት ከ24 ደቂቃ ከ13 ሰከንድ በመግባት ሁለተኛ ደረጃን ይዛ ስታጠናቅቅ፤ አሜሪካዊቷ ጆርዳን ሀሳይ ሁለት ሰዓት ከ25 ደቂቃ ከ20 ሰከንድ በመግባት ሦስተኛ ደረጃ ይዛ አጠናቅቃለች። በውድድሩ ላይ የተሳተፈችው ሌላኛዋ ኢትዮጵያዊት አትሌት መስከረም አሰፋ በበኩሏ ሁለት ሰዓት ከ25 ደቂቃ ከ40 ሰከንድ በመግባት አራተኛ ደረጃን አግኝታለች። በወንዶቹ ምድብ
ደግሞ ኬንያዊው ላውሬንስ ቼሮን የቦስተን ማራቶንን ሁለት ጊዜ ያሸነፈውን ባለድሉን ሌሊሳ ዴሲሳን በመቅደም አሸናፊ ሆኗል። ላውረንስ ቼሮኖ አሸናፊ ሆኖ የገባበት ሰዓት ሁለት ሰዓት ከሰባት ደቂቃ ከ57 ሰከንድ ነው።
ኢትዮጵያዊው አትሌት ሌሊሳ ዴሲሳ በሁለት ሰከንዶች ብቻ ዘግይቶ፣ ሁለት ሰዓት ከሰባት ደቂቃ ከ59 ሰከንድ በመግባት ሁለተኛ ደረጃን ሲይዝ፤ ሌላኛው ኬንያዊው አትሌት ካኔት
ኪፔሞይ ሁለት ሰዓት ከስምንት ደቂቃ ከሰባት ሰከንድ በመግባት 3ኛ ደረጃን በመያዝ ማጠናቀቅ ችሏል። አትሌት ሌሊሳ ከውድድሩ ቀደም ብሎ የማሸነፍ ግምትን ቢያገኝም የላውሬንስ ቼሮን ብርቱ እግሮችን ቀድሞ ባለድል መሆን ሳይችል ቀርቷል። ሌሊሳ እ.አ.አ በ2013 እና በ2015 የውድድሩ አሸናፊ እንደነበር ይታወሳል፡፡ ሌሊሳ
በ2013 የተሸለመውን ሜዳሊያ በዕለቱ ለተፈፀመው የቦምብ ጥቃት ሰለባዎች መስጠቱም የሚታወስ ነው። በሁለቱም ፆታዎች የውድድሩ አሸናፊዎች ዋንጫና 150 ሺህ የአሜሪካ ዶላር ሽልማት ወስደዋል። ሁለተኛና ሦስተኛ የወጡት ደግሞ የብርና የነሀስ ሜዳልያ እና የ75 ሺህ
እና የ40 ሺህ ዶላር (እንደቅደም ተከተላቸው) ተሸልመዋል። የቦስተን ማራቶን
ወድድር መካሄድ የጀመረው
እ.ኤ.አ በ1897 ነው፡፡
እስካሁን ድረስ በተካሄዱት
ውድድሮች ኢትዮጵያዊቷ ብዙነሽ
ዳባ በ2014 ውድድሩን በሁለት
ሰዓት ከ19 ደቂቃ ከ59 ሰከንድ
በማጠናቀቅ የቦታውን ክብረወሰን
ማስመዝገብ የቻለች ሲሆን
በወንዶች ደግሞ ኬንያዊው
ጂኦ ሙቲ እ.አ.አ
በ2011 የገባበት የሁለት
ሰዓት ከሦስት ደቂቃ
ከሁለት ሰከንድ የውድድሩ
ክብረ ወሰን ሆኖ ተመዝግቧል።አዲስ ዘመን ሚያዝያ 9/2011በ